Matjaž Lunaček

OGENJCA 2025

Spoštovane tovarišice, spoštovani tovariši, naprošen sem bil, da vam spregovorim na tej slavnostni prireditvi v spomin na tragedijo, ki se je tu zgodila. Kaj me sploh pooblašča, da sem sprejel tako častno povabilo? Najbrž to, da sem sin partizanskega zdravnika, in da sem tudi sam zdravnik, ki imam potencialno večjo možnost objektivno presoditi fenomen partizanskih bolnišnic in dela v njih. Nazadnje tudi to, da sem psihiater in lahko poskusim razložiti genealogijo izdajstva, ki je pripeljlo do tragedije.

Neposrednega pričevanja o partizanskih bolnicah od očeta nisem prejel, ker mi je oče umrl še otroku. Imel pa sem stik z drugim neposrednim pričevanjem: Moja mati namreč, je bila protifašistična aktivistka, in ko je položaj na terenu postal zelo nevaren, se je umaknila v Belo krajino, kjer je opravila bolničarski tečaj. Ker je imela izredno lepo pisavo, so jo poslali na upravo partizanskih bolnic, kjer je vodila dokumentacijo. Kako zgledna je ta bila, je razvidno iz zbornikov, ki jih je izdala Sekcija za partizansko saniteto pri Slovenskem zdravniškem društvu, ki jo je vodila partizanska zdravnica Pavla Jerina Lah, po kateri se imenuje partizanska bolnica Pavla, manj znana kot Franja, čeprav se je v njej zdravilo več ranjencev in bolnikov.

Ker so bolnice, samo v Rogu jih je bilo 26, delovale, razen na začetku, na konspirativni način in je bilo pomembno, da zanje vedo le neposredno člani zdravstvenih timov, je materina baraka stala na svoji lokaciji in je služila kot raportna soba. V njej so se zbirali zdravniki iz posameznik enot. Tam je tudi spoznala očeta, ki je bil pri glavnem štabu NOV zadolžen za bolnice in je bil njihov upravnik.

Kot omenjeno so bile bolnice konspirativne, kar so njihovi snovalci dosegli na različne, zelo izvirne načine, zato so bile le izjemno redko odkrite. Odkritje enote je bilo mogoče le med velikima italijansko in nemško ofenzivo, ko je v kočevski Rog prihrumelo preko deset tisoč italijanskih in kasneje nemških vojakov ali zaradi izdaje, kar se je zgodilo prav tu, v Ogenjci, ko je prebivalec bolnice, ki ni bil ranjenec, izdal mesto bolnice. Čeprav lahko sami presodite, da je lokacija precej globoko v gozdu, je bilo nekomu, ki je bival v bolnici, mogoče na mesto bolnice pripeljati italijansko vojsko, čeprav ni bil iz teh krajev.

Bolnice so bile sicer tako dobro zamaskirane, da se je še moj oče enkrat v mraku izgubil in so ga v strahu pričakali šele zjutraj. Skrite so bile na vse mogoče načine. Bile so v težko dostopnih kotanjah, ena je bila napol vkopana v zemljo, druga je celo visela na previsni steni. Vsaka je imela v primeru večje nevarnosti, dodatno, zasilno skrivališče, največkrat pod zemljo, kar je ob odkritju predstavljalo še večje tveganje, ker v takem primeru ni izhoda. Tako je bilo v primeru Ogenjce, kjer je bilo skrivališče v kraški jami z le majhnim odprtino.

V bolnicah je razmeroma mlad zdravniški kader, ljudje, ki so komaj pred kratkim promovirali na medicinskih fakultetah v Zagrebu, Grazu ali na Dunaju, ker v Sloveniji še ni bilo popolne medicinske fakultete, obvladovali zelo zapletene operacije na udih, prsnem košu, na trebuhu, možganih, in celo na srednjem ušesu. Nekateri so imeli resnično le malo prakse in so iz odlično obvladanih študijskih gradiv vedeli, kaj je treba storiti. Operacijsko polje je bilo ob tem mnogokrat zelo slabo osvetljeno, včasih le s svečami.

Velika blagodat narave je bila, da sredi gozdov ni bilo veliko patogenih mikrobov in so se rane nenavadno hitro celile, kar je v svojem doktoratu natančno opisal dr. Kališnik, sam udeleženec NOB-ja.

Konspirativne partizanske bolnice so bile unikum v evropskem prostoru, zato so jih znali ceniti tudi tuji zdravnik, ki so kot del zavezniške vojske delovali pri nas na primer novozelandski kirurg Lindsay Rogers, ki je nekaj časa vodil partizansko bolnico Ajdovec, kar je opisal v svoji knjigi Guerilla Surgeon, prevedeno kot Partizanski kirurg. Ko jje prišel, se je čudil odlični organizaciji bolnic in njihovi skritosti. Pozimi so z rešeti posipali sneg, da so zakrili stopinje, poleti obračali kamne porasle z mahom, imeli dvižna debla p kateh so dostopali. Ranjenci so imeli pred vstopom zavezane oči. Ko si je hotelo vodstvo NOB ogledati bolnico, jim to ni bilo dovoljeno.

Konspiratvne bolnice so bile izvrstna ideja v pogojih brezobzirnega, zločinskega vojskovanja, ki sta ga izvajala fašizem in nacizem, ki ni upošteval mednarodnih regulativ glede ranjencev in so okrutno ubili vsakega, ki so ga našli. Zdravniki so bili zelo previdni, da ne bi prišli v roke sovražnikom, ker so veliko vedeli. Vem, da je imel oče vedno pri sebi ampulo ciankalija, ki bi jo pregriznil, če bi ga ujeli. Dr. Kos Mikuš mi je pripovedovala, da so dr. Kukovca ujeli in ga zverinsko mučili, preden so ga ubili, vendar ni ničesar izdal. Če bi imel pri sebi ciankalij, bi mu ne bilo treba mučeniško umreti.

Poleg zdravnikov so bile v bolnicah tudi medicinske sestre in bolničarke pa tudi drug pomembni kader kakor intendanti, kuharice, nosači ranjencev. Med vsemi je veljala velika enakost. Vsi so se tikali, saj so bili tovariši, kar izvorno pomeni, da nosiš skupno breme, tovor. Iz spoštovanja so zdravnikom pred partizansko ime postavili doktor na primer dr. Luka, dr Peter, dr. Igor. V bolnicah so bili, redko sicer, tudi otroci in domače živali, v bolnici Zgornji Hrastnik na primer pes pa tudi kakšna divja žival, dr. Andrej Župančič Mike je imel mladiča srne. V bolnici Bobovec, katere lokacija je bila ponovno najdena pred nekaj leti, je z materjo-kuharico bival še živeči tovariš Sluga, nekajletni fantiček, ki so ga imeli ranjenci zelo radi, saj jim je s svojo živahnostjo krajšal čas. V partizanski bolnici na hrvaškem je nekaj časa bivala kot otrok že omenjena Anica Kos.

Kako pa je živelo kakih petdeset ljudi na majhnem prostoru ob pomanjkanju hrane, vode, ob tihem govorjenju. Ko sem o tem razmišljal, sem se spomnil na francoska utopična  socialista, na Proudhona in Fourierja iz začetka 19-tega stoletja, ki sta ugotavljala, da podobno število ljudi zadošča za zdravo socialno življenje z vsemi tančinami. Navadno je bila bolnica sestavljena iz petih ali šestih barak: baraka za ranjence, baraka za zdravstveno osebje, aseptična operacijska baraka, septični del je bil priključen baraki za ranjence, kar je bilo precej mučno, saj so slišali krike in stokanja pri kirurških posegih, nato še baraka za osebje, skladišče. Nekoliko proč je bilo stranišče in prav tako proč v drugo smer kuhinja in krušna peč pod nadstreškom. Opisano za Ogenjco ni veljalo, saj je bila manjša in je nastala v samem začetku organiziranih bolnic. Bila je en sam prostor, pokrit s cerado. Tam je bilo malo prostora in je eden od ranjencev moral bivati na prostem.

Znotraj ozkega kroga bolnic je teklo življenje, kot teče življenje v bolnišnicah tudi sicer. Poskušali so spremljati novice s front, lahko so brali redke knjige in se veliko, tiho pogovarjali. Praznovali so Božič in Veliko noč, saj so bili ranjenci po večini verni.

Partizanske bolnice ne bi mogle delovati brez ustreznega, širokega zaledja, saj je bilo treba oskrbeti veliko število ljudi. V zadnjem času se poznavalci, študiozni zgodovinarji, ukvarjajo s količinami v zvezi s hrano, sanitenim materialom in transportom dobrin. Vse to je moralo od nekod priti, čeprav so si deloma pomagali tudi sami. Kot mi je pripovedovala mati so posebno prav prišli polhi, iz katerih so kuhali golaž s krompirjem, ki se ga je dalo dobiti na njivah opuščenih kmetij. Vendar je večina dobrin prihajala iz bližnjih in ne tako bližnih vasi. Tu blizu je Loška dolina, predvsem Loško potok s svojimi zaselki, kot sta Travnik in Bele vode, ki so dali precej oskrbovalcev s hrano. Ponosen sem, da je tudi moj rod po očetovi strani domoval tu blizu, v vasi Travnik.

V različnih obdobjih vojne je sanitetna oskrba prihajala bodisi iz mest na začetku, kasneje iz neposrednega zaledja in še kasneje s strani zaveznikov, ki so oskrbovali bolnice s sanitetnim materialom, zdravili, v zadnjem letu vojne z antibiotikom penicilinom. Preden pa so bolnice v gozdovih sploh nastale, je bilo treba zbrati veliko količino sanitetnega materiala, in ko je odšla v partizane prva skupina zdravnikv, je bil na skrivaj iz ljubljanske železniške postaje odpremljen poln vagon medicinske opreme, s številnimi operacijski kompleti in drugim sanitetnim materialom.

Velika večina partizanskih bolnic, je kljub dvema velikima ofenzivama ostala neodkrita. Tragična usoda Ogenjc pa kaže v kako okrutnih razmerah so ljudje živeli, ko se je razbesnela velika italijanska ofenziva.

V primeru usodnih razmer je bila doktrina taka, da naj ne pridejo živi v roke okupatorju, za katerega so vedeli, da bi jih mučil, zato se je zgodilo, kar se je v Ogenjci, da je bolničarka postrelila z njihovim soglasjem ranjence in nazadnje sebe, kar spominja na starodavno junaštvo obleganih v Masadi, ki so se dogovorili za skupinski samomor, čisto v smislu Prešernovih verzov iz Krsta pri Savici, ki jih je uporabil tudi dr, Aleksander Gala v svoji knjigi Ogenjca:

»Manj strašna noč je v črne zemlje krili, kot so po svetlim soncm sužnji dnovi.«

Ogenjca, kot rečeno, je bila majhna bolnica, ki so jo postavili na hitro konec junija 42. leta. Namesto strehe je imela cerado. Ker se je takrat že začela velika italijanska ofenziva, v kateri so Italijani dobesedno prečesavali gozdove, se je Dr. Gala iz Zapotoka z ranjenci umaknil na področje, kjer smo sedaj. Na žalost je bil poleg ranjencev in zdravstvenega osebja z njimi tudi izdajalec Ernest Senčar, ki so ga z drugimi, ki so jih Italijani transportirali v italijanska koncentracijska taborišča, osvobodili partizani ob napadu na vlak pri Verdu. Ni jasno, zakaj je ta človek spremljal skupino ranjencev. S pomočjo kasnejših rekonstrukcij se o njem ve veliko. Doma je bil iz Dolenjskih toplic, pred transportiranjem v Italijo je živel v Ljubljani kot godbenik. Iz podatkov se da sklepati, da je bil oportunist in lahkoživec, ki se je v življenju vedno zasukal tako, da je našel največjo korist zase. Mnogi osvobojeni pri Verdu so se hitro prikjučili bojnim enotam, spet drugi so pobegnili domov. Ernestu Senčarju se je najbrž zdelo, da bo zanj najmanj nevarno, če se pridruži ranjencem in se je pretvarjal, da je hudo bolan. Skratka simulant. Iz kasnejših poizvedovanj je postalo jasno, da je imel do osvobodilnega gibanja negativen odnos, saj je partizane imenoval sodrga. Ob izdaji, ko je pripeljal Italijane pred vhod skrivne kraške jame, je cinično zavpil: »Osvoboditelji prihajajo!« V vojni je bil dolgo kot maček, ki vedno pristane na nogah. Povsod, kjer je bil, je gledal le na koristi zase, naj je šlo za, hrano, cigarete. Prisvajal si je drage predmete kot ure zaradi stiske in obupa ljudi v internaciji v Italiji, kjer je po izdaji pristal. Psihiatrično bi ga označili za psihopata, osebo, ki druge ljudi le izkorišča in jim povzroča trpljenje. Zaradi njegovega zločestega delovanja je umrlo štirinajst ljudi, preživeli so trje, ki so bili priča tragičnim dogodkom in je bilo s tem omogočeno, da je bil izdajalec kaznovan z ustrelitvijo v svojem rojstnem kraju, vendar šele dve leti po tragediji v Ogenjci. Rečemo, da je roka pravice dolga, a zanesljiva.

Na eni strani torej zločinski, psihopatski značaj, na drugi pogumna skupina po večini čisto mladih ljudi, na čelu z bolničarko Mimico, ki so se domenili, za skupno smrt, v primeru izdaje, pri čemer se je prav Mimica kot mlada ženska izkazala za najtrdnejši člen njihove odločitve.

Zelo pohvalno je, da se za partizanske bolnice čedalje bolj zanimajo tudi mlajši. Že kar dolgo se temu intenzivno posveča zgodovinar Blaž Štangelj pa tudi drugi. Žal je v Muzeju novejše zgodovine partizanskemu zdravstvu posvečeno le malo prostora, čeprav imajo v depoju ogromno materiala. Malo popravlja vtis sedanja rastava Zgodovine slovenskega zdravstva v 20-tem stoletju, kjer je med drugim razstavljena operacijska miza iz partizanske bolnice, ki jo je zasnoval dr. Janez Milčinski Peter.

Partizansko zdravstvo je tako sončno svetla epizoda slovenske zgodovine, da sem prepričan, da se bo čedalje bolj ukoreninjala v slovensko zavest kot prostor brez zdrah in prepirov, ki sicer obvladujejo naš prostor.

Slava pogumnim prednikom!